钦定古今图书集成/明伦汇编/官常典/第079卷 > 饶阳男遥
## 钦定古今图书集成/明伦汇编/官常典/第079卷 > 饶阳男遥

按《魏书京兆王子推传》：“子推子遥，字太原，有器望，以
左卫将军从高祖南征，赐爵饶阳男。世宗初，遭所生
母忧，表请解任。诏以馀尊所厌，不许。肃宗初，累迁左
光禄大夫，仍领护军，迁冀州刺史。遥以诸胡先无籍
贯，奸良莫辨，悉令造籍。又以诸胡设籍，当欲税之以
充军用，胡人不愿，乃共构遥云：‘取纳金马’。”御史按验，
事与胡同遥坐，除各遥陈枉不已，敕有司重究，乃披
雪。迁右光禄大夫。时冀州沙门法庆既为妖幻，遂说
渤海人李归伯。归伯合家从之，招率乡人，推法庆为
主。法庆以归伯为十住菩萨、平魔军司、定汉王，自号
大乘。杀一人者为一住菩萨，杀十人者为十住菩萨。
又合狂药，令人服之，父子兄弟不相知识，唯以杀害
为事。于是聚众杀阜城令，破渤海郡，杀害吏人。刺史
萧宝夤遣兼长史崔伯𬴊讨之，败于煮枣城。伯𬴊战
没，凶众遂盛，所在屠灭寺舍，斩戮僧尼，焚烧经像，云
“新佛出世，除去旧魔。”诏以遥为使持节、都督北征诸
军事，帅步骑十万以讨之。法庆相率攻遥，遥并击破
之。遥遣辅国将军张虬等率骑追掩，讨破，擒法庆并
其妻尼惠晖等斩之，传首京师。后擒归伯，戮于都市。
初，遥大功昆弟，皆是恭宗之孙，至肃宗而本服绝，故
除遥等属籍。遥《表》曰：“窃闻圣人所以南面而听天下，
其不可得变革者，则亲也，尊也。四世而缌服穷，五世
而袒免，六世而亲属竭矣。去兹以往，犹系之以姓而
弗别，缀之以氏而弗殊。”又《律》云：“议亲者，非唯当世之
属亲，历谓先帝之五世。”谨寻斯旨，将以广帝宗，重磐
石。先皇所以变兹事条，为此别制者，太和之季，方有
意于吴蜀，经始之费，虑深在初，割减之起，暂出当时
也。且临淮王提分属籍之始，高祖赐帛三千疋，所以
重分离；乐浪王长命，亦赐缣二千疋，所以存慈眷。此
皆先朝殷勤克念，不得已而然者也。古人有言：“百足
之虫，至死不僵”者，以其辅己者众。臣诚不欲妄亲泰
阶，苟求润屋，但伤大宗一分，则天子属籍不过十数
人而已。在汉诸王之子，不限多少，皆列土而封，谓之
曰“侯。”至于魏、晋，莫不广胙河山，称之曰“公”者，盖恶其
大宗之不固，骨肉之恩疏“矣。臣去皇上虽是五世之
远，于先帝便是天子之孙。高祖所以国秩禄赋，复给
衣食，后族唯给其赋，不与衣食者，欲以别外内，限异
同也。今诸庙之感，在心未忘，行道之悲，儵然已及。其
诸封者，身亡之日，三年服终，然后改夺。今朝廷犹在
遏密之中，便议此事，实用未安。”诏付尚书博议以闻。
尚书令任城王澄、尚书左仆射元晖奏同遥表，灵太
后不从。卒谥曰宣公。遥弟恒，字景安，粗涉书史，恒以
《春秋》之义为名，不以山川。表求改名芝。历位太常卿、
中书监、侍中。后于河阴遇害。赠太傅、司徒公，谥曰宣
穆公。